Jari-Matti Latvala vuoden 2015 rallissa.
**Ruotsin ralli** (ruots. *Svenska Rallyt*, virallisesti *Rally Sweden*) on Ruotsissa tavallisesti helmikuussa ajettava rallikilpailu. Se on nykyään kävijämäärältään Ruotsin suurin vuosittain järjestettävä tapahtuma. Kilpailu on muutamaa poikkeusvuotta lukuun ottamatta kuulunut rallin MM-sarjaan heti sen perustamisesta 1973 alkaen. Ralli on yleensä MM-rallikauden ainoa lumiralli. 1960-luvun loppupuolelta lähtien aina vuoteen 2020 saakka se järjestettiin Värmlannissa Karlstadin kaupungin ja Torsbyn ympäristössä. Ilmastonmuutoksen myötä epävarmoiksi käyneet Värmlannin lumiolosuhteet johtivat kuitenkin rallin siirtämiseen pohjoisemmaksi, Uumajan ympäristöön, jossa kilpailtiin ensimmäisen kerran vuonna 2022.

Historiaa
---------

### Alkuvuodet 1950–1969

Ensimmäisen kerran Ruotsin ralli järjestettiin vuonna 1950 nimellä *Svenska Rallyt till Midnattssolen* (suom. *Ruotsin ralli keskiyön aurinkoon*), ja se ajettiin vuoden valoisimpaan aikaan kesäkuun puolivälissä. Ensimmäisen rallin reitti kulki Tukholmasta yöttömän yön Kiirunaan. Neljännestä järjestämiskerrastaan vuonna 1953 lähtien kilpailu oli osa rallin EM-sarjaa. 

Ensimmäiset 15 vuotta ralli järjestettiin kesäkuussa, mutta vuonna 1965 se muutettiin talviralliksi, ja samalla rallin nimi vaihdettiin Ruotsin Kuninkaallisen automobiiliklubin (KAK) mukaan KAK-ralliksi (ruots. *KAK-rallyt*). Carl-Magnus Skogh oli 1960-luvun alussa voittanut rallin ensimmäisenä kuljettana kahdesti, ja Tom Tranasta tuli hänen jälkeensä toinen kaksinkertainen voittaja voitettuaan vuonna 1964 viimeisen kesärallin ja seuraavana talvena ensimmäisen kerran järjestetyn talvirallin.

### 1970-luku – MM-sarjaan

Kun Kansainvälinen autoliitto FIA vuonna 1970 perusti MM-sarjaa edeltäneen Kansainvälisen valmistajien mestaruussarjan, Ruotsin ralli otettiin heti sen kalenteriin. Samalla rallin virallinen nimi muutettiin englanninkieliseen *International Swedish Rally* -muotoon (suom. *Kansainvälinen Ruotsin ralli*). Kyseisenä vuonna Björn Waldegård otti Porsche 911:llä ennätyksellisen kolmannen Ruotsin rallin voittonsa. Seuraavana vuonna 1971 ensimmäiseen voittoonsa ajoi puolestaan toinen Ruotsin tulevista maailmanmestareista, Saab 96:lla ajanut Stig Blomqvist. Blomqvist voitti kahtena seuraavanakin vuonna ja nousi näin nopeasti voittojen määrässä tasoihin Waldegårdin kanssa. Vuonna 1973 sai alkunsa FIA:n varsinainen MM-sarja, ja siten Blomqvistista tuli ensimmäinen MM-rallin Ruotsissa voittanut kuljettaja. Seuraavana vuonna ralli peruttiin öljykriisin vuoksi, mutta 1975 oli Björn Waldegårdin vuoro palata voittajaksi. 1970-luvun loppuun mennessä niin Waldegårdilla kuin Blomqvistillakin oli molemmilla viisi voittoa.

### 1980-luku – Nelivedon ja japanilaisvalmistajien esiinmarssi

Vuoteen 1980 asti Ruotsin rallin oli voittanut aina ruotsalainen kuljettaja. Vuonna 1981 ensimmäisenä ei-ruotsalaisena voittoon ajoi Audi Quattrolla Suomen Hannu Mikkola. Samalla nelivetoautot tulivat voittajaluetteloon jäädäkseen. Mikkola ja Blomqvist vuorottelivat Quattrolla voittajina neljän vuoden ajan. Näistä viimeinen eli vuosi 1984 toi Stig Blomqvistille seitsemännen Ruotsin rallin voiton, mikä on edelleen voimassa oleva ennätys.

Audin valtakausi päättyi, kun Peugeot 205:llä ajaneet suomalaiset Ari Vatanen ja Juha Kankkunen voittivat 1985 ja 1986. Japanilaisvalmistajien aikakausi teki puolestaan tuloaan, kun vuonna 1987 voittajaksi ajoi Mazda 323:lla Suomen Timo Salonen. Vuonna 1988 Suomen Markku Alén ylsi voittoon italialaisella Lancia Deltalla, mutta vuodesta 1989 alkaen aina vuosituhannen loppuun asti voittajaksi ajettiin joka kerta japanilaisen valmistajan autolla (Mazda, Toyota, Mitsubishi tai Subaru).

### 1990-luku – Viimeiset ruotsalaisvoitot

Vuonna 1990 ralli jouduttiin perumaan toisen kerran, tällä kertaa leudon sään takia. 1990-luvun alkupuolella ralli palasi ruotsalaisvoittajien aikaan, kun vuoden 1989 voittajan Ingvar Carlssonin jatkoksi voittajaluetteloon lisättiin Kenneth Erikssonin (1991 ja 1995), Mats Jonssonin (1992 ja 1993) ja Thomas Rådströmin (1994) nimet. Vuonna 1994 Ruotsin ralli ei kuulunut varsinaiseen MM-sarjaan vaan oli osa FIA:n kaksilitraisten autojen maailmancupia.

Vuonna 1995 Suomen Tommi Mäkinen oli lähellä katkaista ruotsalaisten voittoputken. Mäkinen ja hänen ruotsalainen tallitoverinsa Kenneth Erikssonin olivat ajaneet rallin johdossa tiukasti kilpaa keskenään. Lauantain päätteeksi Eriksson johti yhdellä sekunnilla, ja Mitsubishin tallipäällikkö Andrew Cowan antoi tallimääräyksen, että tilanne on rauhoitettava ja sijoitukset pidettävä maaliin saakka. Mäkinen ei tästä pitänyt eikä sunnuntain aluksi näyttänyt välittävän määräyksestä. Hän ajoi päivän aikana selvään yli puolen minuutin johtoon, mutta pysähtyi kuitenkin lähellä viimeisen erikoiskokeen maalia hetkeksi paikoilleen ja luovutti voiton näin Erikssonille.

Mäkinen sai hyvityksen seuraavana vuonna, kun hän otti ensimmäisen Ruotsin rallin voittonsa. Rallin viimeinen ruotsalainen voittaja on vuonna 1997 voittajaksi Subaru Imprezalla palannut Eriksson. 1990-luku puolestaan päättyi maailmanmestari Mäkisen kahteen voittoon.

### 2000-luku – Ruotsin ja Suomen taika murtuu vihdoin

Juuso Pykälistö vuoden 2003 rallissa.
Pitkä japanilaisvalmistajien aikakausi tuli vuosituhannen vaihteen myötä päätökseen. Neljä ensimmäistä voittoa uudella vuosikymmenellä ajettiin Peugeot 206 WRC -autoilla. Suomen Marcus Grönholm voitti kolmesti (2000, 2002, ja 2003) ja Harri Rovanperä kerran (2001). Vuonna 2002 rallin pääsponsoriksi tuli ruotsalainen teräsyhtiö Uddeholms AB, ja rallin virallinen nimi muutettiin muotoon *Uddeholm Swedish Rally*.

Ruotsin ralli oli ennen vuotta 2004 päättynyt aina joko ruotsalaisen tai suomalaisen kujettajan voittoon. Ranskan Sébastien Loeb onnistui kuitenkin ensimmäisenä muunmaalaisena kuljettajana voittamaan rallin Citroën Xsaralla vuonna 2004. Seuraavana vuonna voitto meni Norjaan, kun Petter Solberg kruunattiin voittajaksi.

Solbergin voiton jälkeen alkoi kuitenkin taas suomalaisten, ja samalla Fordin, valtakausi. Vuoteen 2012 saakka ralli päättyi aina Fordilla ajaneen suomalaiskuljettajan juhliin. Vuonna 2007 Marcus Grönholm nousi viidennellä voitollaan sivuamaan Björn Waldegårdin kakkossijaa Ruotsin rallin voittojen määrässä. Kahteen voittoon Fordeilla ajoivat Jari-Matti Latvala (2008 ja 2012) ja Mikko Hirvonen (2010 ja 2011). Latvala teki vuoden 2008 rallissa ennätyksen ollessaan 22-vuotiaana siihen mennessä nuorin MM-rallin voittoon kyennyt kuljettaja. Vuonna 2009 Ruotsin rallia ei järjestetty, vaan kyseisen kauden talviralli ajettiin Norjassa. Samalla myös Uddeholms AB:n sponsorisopimus rallin nimestä päättyi.

### 2010-luku – Menestystä Pohjoismaiden ulkopuolellekin

Tasaväkisen vuoden 2015 Ruotsin rallin palkintokorokkeella juhlivat Nicolas Gilsoul, Thierry Neuville, Julien Ingrassia, Sébastien Ogier, Andreas Mikkelsen ja Ola Fløene.
Rallin virallinen nimi muutettiin kaudelle 2010 sponsorisopimuksen päättymisen myötä nykyiseen muotoonsa *Rally Sweden*. Hirvosen ja Latvalan voittojen (2008–2012) jälkeen Fordin ja suomalaisten pitkään jatkunut valtakausi tuli päätökseen ja Ruotsin rallissa alkoi Volkswagenin voittokulku. Ranskan Sébastien Ogier nousi korkeimmalle korokkeelle vuonna 2013 vasta toisena ei-pohjoismaalaisena kuljettajana. Seuraavana vuonna Ogierin tallikaverina ajanut Latvala otti kolmannen voittonsa, mutta kaksi seuraavaa kautta maalissa voittajana juhli jälleen Ogier. 

Vuoden 2015 kilpailu oli historian tasaväkisin, kun ennen viimeistä erikoiskoetta kärkikolmikko (Andreas Mikkelsen, Thierry Neuville ja Ogier) mahtui viiden sekunnin sisään. Kolmantena ollut Ogier nousi lopulta voittoon, kun hän voitti Neuvillen viimeisellä erikoiskokeella yli kuudella sekunnilla ja kilpailun johdossa ollut Mikkelsen juuttui lumipenkkaan häviten lopulta yli puoli minuuttia.

Ilmastonmuutoksen myötä nousseet lämpötilat alkoivat 2010-luvun loppupuolella aiheuttaa enenevissä määrin vaikeuksia rallin lumiolosuhteiden kanssa. Vuonna 2016 rallia jouduttiin lumen puutteen takia lyhentämään: kahdeksan erikoiskoetta peruttiin ennen kilpailua ja yksi vielä kilpailun aikana.

Vuonna 2017 rallin keskuspaikka siirrettiin Karlstadista noin 100 kilometriä pohjoisemmaksi Torsbyhyn. Ykköseksi ajoi rallin MM-sarjaan palanneella Toyotalla vielä kerran Jari-Matti Latvala, joka nousi neljännellä voitollaan kaikkien aikojen voittotilastossa yksinään neljänneksi. 2010-luvun viimeiset voitot menivät Belgiaan ja Viroon, kun Thierry Neuville oli ykkönen vuonna 2018 ja Ott Tänak vuonna 2019.

### 2020-luku – Muutto Uumajaan

Esapekka Lappi lumen puutteesta kärsineessä rallissa vuonna 2020.
2020-luku alkoi hyvin vähälumisissa olosuhteissa. Vuoden 2020 rallireittiä jouduttiin jälleen lumen puutteen takia lyhentämään. Kyseinen ralli oli kuitenkin kilpailun historian kovavauhtisin. Voittaneen Walesin Elfyn Evansin keskituntinopeus oli 124,28 km/h, mikä on koko MM-sarjan historian neljänneksi korkein keskinopeus. Vain Suomen rallissa on ajettu kolmena vuonna kovempaa.

Vuoden 2020 kilpailun jälkeen rallin järjestäjät alkoivat epävarmoiksi käyneiden lumiolosuhteiden takia tutkia rallin siirtämistä pohjoisemmaksi. Vaihtoehdot rallin uudeksi keskuspaikaksi olivat Luulaja, Uumaja ja Östersund, joista Uumaja tuli lopulta valituksi. Kaudelle 2021 Värmlantiin suunniteltu ralli jouduttiin perumaan koronaviruspandemian johdosta. 

Vuonna 2022 kilpailu järjestettiin Uumajan ympäristössä. Ensimmäisen Uumajan seudulla ajetun rallin voitti Suomen Kalle Rovanperä. Samalla Harri ja Kalle Rovanperästä tuli ensimmäinen isä–poika-pari, joka on pystynyt voittamaan saman rallin. Kilpailun järjestäjä teki sopimuksen, jolla kilpailu on mukana MM-sarjassa ainakin vuoteen 2024 saakka.

Voittajat
---------

Hyundai-talli juhlimassa Thierry Neuvillen voittoa vuonna 2018.

| Kausi | Kuljettaja | Kartanlukija | Talli  Auto | Raportti |
| --- | --- | --- | --- | --- |
| 1950 | Ruotsi Per-Fredrik Cederbaum | Ruotsi Bertil Sohlberg | Saksa BMW 327/328 | Raportti |
| 1951 | Ruotsi Gunnar Bengtsson | Ruotsi Sven Zetterberg | Ranska Talbot-Lago T26GS | Raportti |
| 1952 | Ruotsi Olof "Grus-Olle" Persson | Ruotsi Olle Norrby | Saksa Porsche 356 | Raportti |
| 1953 | Ruotsi Sture Nottorp | Ruotsi Bengt Jönsson | Saksa Porsche 356 | Raportti |
| 1954 | Ruotsi Carl-Gunnar Hammarlund | Ruotsi Emile Pettersson | Saksa Porsche 356 1300 Super | Raportti |
| 1955 | Ruotsi Allan Borgefors | Ruotsi Åke Gustavsson | Saksa Porsche 356 1500 | Raportti |
| 1956 | Ruotsi Harry Bengtsson | Ruotsi Åke Righard | Saksa Volkswagen Kupla Typ 122 1200 | Raportti |
| 1957 | Ruotsi Thure Jansson | Ruotsi Lennart Jansson | Ruotsi Volvo PV444 LS | Raportti |
| 1958 | Ruotsi Gunnar Andersson | Ruotsi Niels Peder Elleman-Jacobsen | Ruotsi Volvo PV444 | Raportti |
| 1959 | Ruotsi Erik Carlsson | Ruotsi Mario Pavoni | Ruotsi Saab 93 B | Raportti |
| 1960 | Ruotsi Carl-Magnus Skogh | Ruotsi Rolf Skogh | Ruotsi Åmåls Motorklubb  Ruotsi Saab 96 | Raportti |
| 1961 | Ruotsi Carl-Magnus Skogh | Ruotsi Rolf Skogh | Ruotsi Åmåls Motorklubb  Ruotsi Saab 96 | Raportti |
| 1962 | Ruotsi Bengt Söderström | Ruotsi Bo Ohlsson |  Iso-Britannia BMC Cooper | Raportti |
| 1963 | Ruotsi Berndt Jansson | Ruotsi Erik Pettersson |  Saksa Porsche 356 Carrera | Raportti |
| 1964 | Ruotsi Tom Trana | Ruotsi Gunnar Thermanius | Ruotsi AMCK  Ruotsi Volvo PV544 | Raportti |
| 1965 | Ruotsi Tom Trana | Ruotsi Gunnar Thermanius |  Ruotsi Volvo PV544 | Raportti |
| 1966 | Ruotsi Åke Andersson | Ruotsi Sven-Olof Svedberg | Ruotsi Saab AB  Ruotsi Saab 96 Sport | Raportti |
| 1967 | Ruotsi Bengt Söderström | Ruotsi Gunnar Palm |  Iso-Britannia Ford Cortina Lotus | Raportti |
| 1968 | Ruotsi Björn Waldegård | Ruotsi Lars Helmér | Ruotsi AB Scania-Vabis  Saksa Porsche 911 T | Raportti |
| 1969 | Ruotsi Björn Waldegård | Ruotsi Lars Helmér | Ruotsi Svenska VW AB  Saksa Porsche 911 L | Raportti |
| 1970 | Ruotsi Björn Waldegård | Ruotsi Lars Helmér |  Saksa Porsche 911 S | Raportti |
| 1971 | Ruotsi Stig Blomqvist | Ruotsi Arne Hertz |  Ruotsi Saab 96 V4 | Raportti |
| 1972 | Ruotsi Stig Blomqvist | Ruotsi Arne Hertz |  Ruotsi Saab 96 V4 | Raportti |
| 1973 | Ruotsi Stig Blomqvist | Ruotsi Arne Hertz | Ruotsi Saab-Scania  Ruotsi Saab 96 V4 | Raportti |
| 1974 | Ralli peruttiin öljykriisin takia |
| 1975 | Ruotsi Björn Waldegård | Ruotsi Hans Thorszelius | Italia Lancia  Italia Lancia Stratos HF | Raportti |
| 1976 | Ruotsi Per Eklund | Ruotsi Björn Cederberg | Ruotsi Saab-Scania  Ruotsi Saab 96 V4 | Raportti |
| 1977 | Ruotsi Stig Blomqvist | Ruotsi Hans Sylvan | Ruotsi SMK Örebro  Ruotsi Saab 99 EMS | Raportti |
| 1978 | Ruotsi Björn Waldegård | Ruotsi Hans Thorszelius |  Yhdysvallat Ford Escort RS 1800 MKII | Raportti |
| 1979 | Ruotsi Stig Blomqvist | Ruotsi Björn Cederberg |  Ruotsi Saab 99 Turbo | Raportti |
| 1980 | Ruotsi Anders Kulläng | Ruotsi Bruno Berglund | Saksa Opel Euro Händler Team  Saksa Opel Ascona 400 | Raportti |
| 1981 | Suomi Hannu Mikkola | Ruotsi Arne Hertz | Saksa Audi Sport  Saksa Audi Quattro | Raportti |
| 1982 | Ruotsi Stig Blomqvist | Ruotsi Björn Cederberg | Ruotsi Audi Sport Sweden  Saksa Audi Quattro | Raportti |
| 1983 | Suomi Hannu Mikkola | Ruotsi Arne Hertz | Saksa Audi Sport  Saksa Audi Quattro | Raportti |
| 1984 | Ruotsi Stig Blomqvist | Ruotsi Björn Cederberg | Ruotsi Audi Sport  Saksa Audi Quattro A2 | Raportti |
| 1985 | Suomi Ari Vatanen | Iso-Britannia Terry Harryman | Ranska Peugeot Talbot Sport  Ranska Peugeot 205 Turbo 16 | Raportti |
| 1986 | Suomi Juha Kankkunen | Suomi Juha Piironen | Ranska Peugeot Talbot Sport  Ranska Peugeot 205 Turbo 16 E2 | Raportti |
| 1987 | Suomi Timo Salonen | Suomi Seppo Harjanne | Japani Mazda Rally Team Europe  Japani Mazda 323 4WD | Raportti |
| 1988 | Suomi Markku Alén | Suomi Ilkka Kivimäki | Italia Martini Lancia  Italia Lancia Delta HF 4WD | Raportti |
| 1989 | Ruotsi Ingvar Carlsson | Ruotsi Per Carlsson | Japani Mazda Rally Team Europe  Japani Mazda 323 4WD | Raportti |
| 1990 | Ralli peruttiin leudon sään takia |
| 1991 | Ruotsi Kenneth Eriksson | Ruotsi Staffan Parmander | Japani Mitsubishi Ralliart Europe  Japani Mitsubishi Galant VR-4 | Raportti |
| 1992 | Ruotsi Mats Jonsson | Ruotsi Lars Bäckman | Ruotsi Toyota Team Sweden  Japani Toyota Celica GT-4 (ST165) | Raportti |
| 1993 | Ruotsi Mats Jonsson | Ruotsi Lars Bäckman | Japani Toyota Castrol Team  Japani Toyota Celica Turbo 4WD (ST185) | Raportti |
| 1994 | Ruotsi Thomas Rådström | Ruotsi Lars Bäckman |  Japani Toyota Celica Turbo 4WD (ST185) | Raportti |
| 1995 | Ruotsi Kenneth Eriksson | Ruotsi Staffan Parmander | Japani Mitsubishi Ralliart  Japani Mitsubishi Lancer Evo II | Raportti |
| 1996 | Suomi Tommi Mäkinen | Suomi Seppo Harjanne | Japani Mitsubishi Ralliart  Japani Mitsubishi Lancer Evo III | Raportti |
| 1997 | Ruotsi Kenneth Eriksson | Ruotsi Staffan Parmander | Japani 555 Subaru WRT  Japani Subaru Impreza S5 WRC ’97 | Raportti |
| 1998 | Suomi Tommi Mäkinen | Suomi Risto Mannisenmäki | Japani Mitsubishi Ralliart  Japani Mitsubishi Lancer Evo IV | Raportti |
| 1999 | Suomi Tommi Mäkinen | Suomi Risto Mannisenmäki | Japani Marlboro Mitsubishi Ralliart  Japani Mitsubishi Lancer Evo IV | Raportti |
| 2000 | Suomi Marcus Grönholm | Suomi Timo Rautiainen | Ranska Peugeot Esso  Ranska Peugeot 206 WRC | Raportti |
| 2001 | Suomi Harri Rovanperä | Suomi Risto Pietiläinen | Ranska Peugeot Total  Ranska Peugeot 206 WRC | Raportti |
| 2002 | Suomi Marcus Grönholm | Suomi Timo Rautiainen | Ranska Peugeot Total  Ranska Peugeot 206 WRC | Raportti |
| 2003 | Suomi Marcus Grönholm | Suomi Timo Rautiainen | Ranska Marlboro Peugeot Total  Ranska Peugeot 206 WRC | Raportti |
| 2004 | Ranska Sébastien Loeb | Monaco Daniel Elena | Ranska Citroën World Rally Team  Ranska Citroën Xsara WRC | Raportti |
| 2005 | Norja Petter Solberg | Iso-Britannia Phil Mills | Japani Subaru World Rally Team  Japani Subaru Impreza S10 WRC ’04 | Raportti |
| 2006 | Suomi Marcus Grönholm | Suomi Timo Rautiainen | Iso-Britannia BP Ford World Rally Team  Iso-Britannia Ford Focus RS WRC ’06 | Raportti |
| 2007 | Suomi Marcus Grönholm | Suomi Timo Rautiainen | Iso-Britannia BP Ford World Rally Team  Iso-Britannia Ford Focus RS WRC ’07 | Raportti |
| 2008 | Suomi Jari-Matti Latvala | Suomi Miikka Anttila | Iso-Britannia BP Ford Abu Dhabi WRT  Iso-Britannia Ford Focus RS WRC ’07 | Raportti |
| 2009 | Rallia ei järjestetty |
| 2010 | Suomi Mikko Hirvonen | Suomi Jarmo Lehtinen | Iso-Britannia BP Ford Abu Dhabi WRT  Iso-Britannia Ford Focus RS WRC ’09 | Raportti |
| 2011 | Suomi Mikko Hirvonen | Suomi Jarmo Lehtinen | Iso-Britannia Ford Abu Dhabi WRT  Iso-Britannia Ford Fiesta RS WRC | Raportti |
| 2012 | Suomi Jari-Matti Latvala | Suomi Miikka Anttila | Iso-Britannia Ford World Rally Team  Iso-Britannia Ford Fiesta RS WRC | Raportti |
| 2013 | Ranska Sébastien Ogier | Ranska Julien Ingrassia | Saksa Volkswagen Motorsport  Saksa Volkswagen Polo R WRC | Raportti |
| 2014 | Suomi Jari-Matti Latvala | Suomi Miikka Anttila | Saksa Volkswagen Motorsport  Saksa Volkswagen Polo R WRC | Raportti |
| 2015 | Ranska Sébastien Ogier | Ranska Julien Ingrassia | Saksa Volkswagen Motorsport  Saksa Volkswagen Polo R WRC | Raportti |
| 2016 | Ranska Sébastien Ogier | Ranska Julien Ingrassia | Saksa Volkswagen Motorsport  Saksa Volkswagen Polo R WRC | Raportti |
| 2017 | Suomi Jari-Matti Latvala | Suomi Miikka Anttila | Japani Toyota Gazoo Racing WRT  Japani Toyota Yaris WRC | Raportti |
| 2018 | Belgia Thierry Neuville | Belgia Nicolas Gilsoul | Etelä-Korea Hyundai Motorsport  Etelä-Korea Hyundai i20 Coupe WRC | Raportti |
| 2019 | Viro Ott Tänak | Viro Martin Järveoja | Japani Toyota Gazoo Racing WRT  Japani Toyota Yaris WRC | Raportti |
| 2020 | Iso-Britannia Elfyn Evans | Iso-Britannia Scott Martin | Japani Toyota Gazoo Racing WRT  Japani Toyota Yaris WRC | Raportti |
| 2021 | Ralli peruttiin koronaviruspandemian takia |
| 2022 | Suomi Kalle Rovanperä | Suomi Jonne Halttunen | Japani Toyota Gazoo Racing WRT  Japani Toyota GR Yaris Rally1 | Raportti |
| 2023 | Viro Ott Tänak | Viro Martin Järveoja | M-Sport Ford WRT  Ford Puma Rally1 | Raportti |

Lähteet:

Lähteet
-------

1. 1 2 3 4 5 6  Rally Sweden – The Story *RallySweden.com*. Viitattu 15.2.2022. (ruotsiksi)
2. 1 2  Rally Sweden moves north to Umeå *RallySweden.com*.  8.4.2021. Viitattu 15.2.2022. (englanniksi)
3. 1 2 3 4 5 6 7  Rally Sweden *eWRC-Results.com*. Viitattu 15.2.2022. (englanniksi)
4. ↑  1995 Rewind: Mitsubishi orders at play in Sweden *DirtFish.com*.  26.4.2020. Viitattu 15.2.2022. (englanniksi)
5. ↑  Historia *uddeholm.com*. Viitattu 14.8.2023.
6. ↑  30 youngest WRC winners *Jonkka's World Rally Archive*. Viitattu 15.2.2022. (englanniksi)
7. ↑  Luke Smith: WRC: Ogier claims thrilling win at Rally Sweden *NBCSports.com*.  15.2.2015.  Arkistoitu 15.2.2022. Viitattu 15.2.2022. (englanniksi)
8. ↑  Rally Sweden 2020 *juwra.com*. Viitattu 19.12.2022. (englanniksi)
9. ↑  Top 30 fastest rallies *Jonkka's World Rally Archive*. Viitattu 15.2.2022. (englanniksi)
10. ↑  Matti Lehtisaari: Kalle Rovanperän voitossa historian havinaa – isä ja poika ovat voittaneet nyt saman MM-rallin *Yle Urheilu*. Viitattu 27.2.2022.
11. ↑  Luke Barry: Rally Sweden stays in Umeå and WRC until 2024 *dirtfish.com*.  27.2.2022. Viitattu 20.8.2023. (englanniksi)
12. ↑  1950 till 2002 – här är alla vinnarna  17.1.2003.  Arkistoitu. Viitattu 6.8.2023. (ruotsiksi)

Aiheesta muualla
----------------

* Kuvia tai muita tiedostoja aiheesta **Ruotsin ralli** Wikimedia Commonsissa

* Rallin kotisivut

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Rallin maailmanmestaruussarjan kilpailut |
| --- |
|  |
| 

|  |
| --- |
| Kaudella 2024 |
| 

* Monte Carlo
* Ruotsi
* Safari
* Kroatia
* Portugali
* Sardinia
* Puola
* Latvia
* Suomi
* Akropolis
* Chile
* Keski-Eurooppa
* Japani

 |
| Aikaisemmilla kausilla |

 |
|  |
| 
* Alsace
* Arctic
* Argentiina
* Australia
* Brasilia
* Bulgaria
* Indonesia
* Irlanti
* Itävalta
* Jordania
* Katalonia
* Kiina
* Korsika
* Kypros
* Marokko
* Meksiko
* Monza
* Norja
* Norsunluurannikko
* Olympus
* Press-on-Regardless
* Quebec
* Rideau Lakes
* Saksa
* Sanremo
* Turkki
* Uusi-Seelanti
* Wales
* Viro
* Ypres

 |

 |

RuotsiRallin maailmanmestaruussarjan Ruotsin rallit

|  |  |
| --- | --- |
| 1970-luku | 
* 1973
* ~~1974~~
* 1975
* 1976
* 1977
* 1978
* 1979

 |
| 1980-luku | 
* 1980
* 1981
* 1982
* 1983
* 1984
* 1985
* 1986
* 1987
* 1988
* 1989

 |
| 1990-luku | 
* ~~1990~~
* 1991
* 1992
* 1993
* 1994
* 1995
* 1996
* 1997
* 1998
* 1999

 |
| 2000-luku | 
* 2000
* 2001
* 2002
* 2003
* 2004
* 2005
* 2006
* 2007
* 2008
* ~~2009~~

 |
| 2010-luku | 
* 2010
* 2011
* 2012
* 2013
* 2014
* 2015
* 2016
* 2017
* 2018
* 2019

 |
| 2020-luku | 
* 2020
* ~~2021~~
* 2022
* 2023

 |